THAI ปิดซิลลิ่ง! นลท.เทรดสนั่นวันสุดท้าย ก่อนแขวน SP พรุ่งนี้!
THAI ปิดซิลลิ่ง! นลท.เทรดสนั่นวันสุดท้าย ก่อนแขวน SP พรุ่งนี้!
17 พ.ค. 2564

ผู้สื่อข่าวรายงานว่า บริษัท การบินไทย จำกัด (มหาชน) หรือ THAI ปิดวันนี้(17 พ.ค.2564) อยู่ที่ระดับ 3.32 บาท บวก 0.76 บาท หรือ 29.69% ด้วยมูลค่าซื้อขาย 491.86 ล้านบาท โดยราคาหุ้นปิดชนซิลลิ่งของวันนี้ที่ระดับ 3.32 บาท เนื่องจากเป็นวันสุดท้ายของการซื้อขาย ก่อนจะขึ้นนเครื่องหมาย SP (Trading Suspension) ตั้งแต่วันที่ 18 พฤษภาคม 2564 เป็นต้นไป 

ทั้งนี้เนื่องจากตลาดหลักทรัพย์ฯจะขึ้นเครื่องหมาย SP (Trading Suspension) หรือการห้ามซื้อขายหลักทรัพย์จดทะเบียนเป็นการชั่วคราว เนื่องจากเป็นหลักทรัพย์ที่เข้าข่ายอาจถูกเพิกถอนออกจากตลาดฯตั้งแต่วันที่ 18 พฤษภาคม 2564 เป็นต้นไป และเนื่องจาก THAI เป็นบริษัทที่เข้าข่ายอาจถูกเพิกถอน ดังนั้น ตลาดหลักทรัพย์ฯจะยังคงขึ้นเครื่องหมาย NC (Non-compliance) จนกว่าบริษัทจะดำเนินการให้เหตุแห่งการเพิกถอนหมดไปและดำเนินการให้บริษัทมีคุณสมบัติเพื่อกลับมาซื้อขายตามปกติ
ส่วนความคืบหน้าแผนฟื้นฟูกิจการล่าสุด นายชาญศิลป์ ตรีนุชกร รักษาการแทน ประธานเจ้าหน้าที่บริหาร THAI เปิดเผยว่า เมื่อวันที่ (12 พ.ค. 2564) THAI ได้ประกาศเลื่อนการประชุมเจ้าหนี้เพื่อพิจารณาแผนฟื้นฟูกิจการไปเป็นวันที่ 19 พฤษภาคม 2564 เวลา 09.00 น. โดยยังเป็นการประชุมเจ้าหนี้ผ่านสื่ออิเล็กทรอนิกส์ (e-Meeting) เช่นเดิม เพื่อป้องกันการแพร่ระบาดของไวรัสโควิด-19 ซึ่งเหตุที่ต้องเลื่อนการประชุมเป็นเพราะเมื่อวันที่ 7 พฤษภาคม 2564 ผู้ทำแผนและเจ้าหนี้หลายรายได้ยื่นคำร้องขอแก้ไขแผนฟื้นฟูกิจการต่อเจ้าพนักงานพิทักษ์ทรัพย์เป็นจำนวนรวม 15 ฉบับ ส่งผลให้เจ้าหนี้มีเวลาพิจารณารายละเอียดในแผนที่แก้ไขน้อยเกินไป
ทั้งนี้ จึงมีเจ้าหนี้ที่เข้าประชุมจำนวน 20 ราย รวมเป็นยอดหนี้เกิน 10% ของมูลหนี้ทั้งหมด ซึ่งเป็นจำนวนหนี้ตามมาตรา 90/47 แห่งพระราชบัญญัติ (พ.ร.บ.) ล้มละลาย พ.ศ. 2483 ได้เสนอขอเลื่อนการประชุมเจ้าหนี้เพื่อพิจารณาแผนออกไป ทางเจ้าพนักงานพิทักษ์ทรัพย์จึงมีคำสั่งให้เลื่อนการประชุมเจ้าหนี้ตามคำขอของเจ้าหนี้ และกำหนดวันประชุมใหม่ดังกล่าว
อย่างไรก็ตาม ยืนยันว่าการเลื่อนประชุมเจ้าหนี้ครั้งนี้มิใช่เป็นเพราะ THAI รอที่ประชุมคณะรัฐมนตรี (ครม.) วันที่ 18 พฤษภาคม 2564 พิจารณาให้ THAI กลับคืนเป็นรัฐวิสาหกิจเพื่อให้กระทรวงการคลังสามารถค้ำประกันเงินกู้ หรือใส่เงินเพิ่มให้ THAI ได้ โดยขอย้ำว่า THAI มีหน้าที่จัดทำแผนฟื้นฟูกิจการเสนอเจ้าหนี้ ซึ่งกระทรวงการคลังเป็น 1 ในเจ้าหนี้ของ THAI ส่วนกระทรวงการคลังจะพิจารณาวิธีใดเพื่อให้เงินแก่ THAI นั้น เป็นสิทธิของกระทรวงการคลัง
“ยืนยันว่าการเลื่อนโหวตแผนครั้งนี้ไม่ใช่เพราะเรารอครม.สัปดาห์หน้า ผมเข้าใจดีว่าตอนนี้ครม.ก็มีความยุ่งยากมากอยู่แล้วในการดูแลประชาชนเรื่องปัญหาโควิด-19 เราเป็นแค่ส่วนเล็ก ๆ เท่านั้น เราก็เดินหน้างานของเราไป หน้าที่เราคือทำแผนฟื้นฟูเสนอเจ้าหนี้ ส่วนกระทรวงการคลังจะมีวิธีแบบไหน ยังไงก็ต้องแล้วแต่ทางกระทรวงฯ ถ้าเราต้องกลับไปเป็นรัฐวิสาหกิจประเภท 3 อีก เราก็ทำงานได้ แข่งขันได้ เราอย่าไปมองแต่รัฐวิสาหกิจที่มีปัญหา รัฐวิสาหกิจที่ดีมีเยอะแยะ ขึ้นอยู่กับการบริหารและระบบ” นายชาญศิลป์ กล่าว
นายชาญศิลป์ กล่าวต่อว่า ในการประชุมเจ้าหนี้วานนี้ ผู้ทำแผนได้ชี้แจงหลักการชำระหนี้ตามแผน และรายละเอียดในการขอแก้ไขแผน และเจ้าหนี้ที่ยื่นคำร้องขอแก้ไขแผนแต่ละรายก็ได้ชี้แจงรายละเอียดในการขอแก้ไขแผนต่อที่ประชุมเจ้าหนี้ พร้อมทั้งเปิดโอกาสให้เจ้าหนี้ในที่ประชุมสอบถามและให้ผู้ทำแผนตอบข้อสงสัย ซึ่งเจ้าหนี้มีคำถาม 50-60 คำถาม และ THAI ได้ตอบชัดเจนทุกประเด็น
“ภาพรวมจากการเจรจากับเจ้าหนี้ส่วนใหญ่ เจ้าหนี้ต้องการช่วย THAI ให้ทำธุรกิจต่อไปได้ และเจ้าหนี้ได้คาดการณ์ความสามารถของ THAI พบว่าถ้าได้กลับมาทำการบินภายในปลายปี 2564 ต้นปี 2565 เราจะรอดแน่นอน และพ้นจากคำว่าล้มละลาย ถามว่าถ้าฝ่ายรัฐไม่ช่วยใส่เงินมา หรือเจ้าหนี้โหวตไม่ผ่าน เรามีแผนสำรองยังไง ก็อาจจะถามเรื่องนี้เร็วไปหน่อย ขอให้รอดูการประชุมเจ้าหนี้รอบใหม่นี้ก่อน และขอให้เป็นหน้าที่ของผู้บริหารและกรรมการเจ้าหนี้ดีกว่าว่าจะทำอย่างไร ส่วนเรื่องเงินเราก็เคยบอกไปแล้วว่ายังมีกระแสเงินสดอยู่ได้อีก 2-3 เดือน” นายชาญศิลป์ กล่าว
สำหรับการประชุมเจ้าหนี้ครั้งใหม่ในวันที่ 19 พฤษภาคมนี้นั้น จะมีขั้นตอนคือ
1.เจ้าหนี้จะมาดูว่าผู้จัดทำแผนได้มีการปรับ/แก้ไขแผนหรือไม่
2.เมื่อปรับแล้วเจ้าหนี้ยอมรับแผนที่มีการแก้ไขหรือไม่เจ้าหนี้จะเสนออะไรบ้างก่อนที่จะโหวตแผนฟื้นฟู
3.หากเจ้าหนี้ให้ความเห็นชอบแผน เจ้าพนักงานพิทักษ์ทรัพย์จะนำส่งแผนไปยังศาลล้มละลายกลางเพื่อมีคำสั่งเห็นชอบ และแต่งตั้งผู้บริหารแผน จากนั้นผู้บริหารแผนจะเริ่มดำเนินการตามแผนฟื้นฟู
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวว่า กรณีที่เจ้าหนี้เลื่อนการโหวตพิจารณาแผนฟื้นฟูบริษัท การบินไทย จำกัด (มหาชน) หรือ THAI จากเดิมต้องโหวตแผนวันที่ 12 พ.ค.นี้ เป็นวันที่ 19 พ.ค. 2564 นั้น เรื่องนี้เป็นเรื่องของคณะจัดทำแผนฟื้นฟูและเจ้าหนี้ที่จะต้องหารือร่วมกัน ดังนั้นจะต้องรอผลการโหวตแผนฟื้นฟูที่ชัดเจนอีกครั้งในวันที่ 19 พ.ค.นี้
สำหรับกรณีการนำการบินไทยกลับมาเป็นรัฐวิสาหกิจหรือไม่ ขณะนี้ยังให้คำตอบไม่ได้ แต่จะยังไม่นำเสนอคณะรัฐมนตรีวันที่ 18 พ.ค.นี้ และขอไม่แสดงความคิดเห็นใด ๆ
รายงานข่าวจากที่ประชุมเจ้าหนี้ THAI วานนี้ พบว่าในส่วนบริษัท ท่าอากาศยานไทย จำกัด (มหาชน) หรือ AOT ซึ่งเป็น 1 ในเจ้าหนี้ของ THAI ได้เน้นย้ำให้ THAI ฟื้นฟูกิจการภายใต้กฎหมายที่เกี่ยวข้อง แต่มิได้กังวลว่า THAI จะต้องคืนกลับมาเป็นรัฐวิสาหกิจก่อนจึงจะฟื้นฟูสำเร็จ เพราะ AOT มองว่าไม่ว่า THAI จะอยู่ในสถานะรัฐวิสาหกิจหรือเอกชน ก็สามารถฟื้นฟูได้ เพียงแต่ให้อยู่ในกรอบกฎหมาย และอย่าขอให้ AOT ช่วยเหลือที่นอกเหนือจากฎหมายกำหนด เช่น กรณีที่ AOT ไม่สามารถพิจารณาให้ THAI ต่อสัญญาประกอบการบริการภาคพื้นท่าอากาศยานภูเก็ต ซึ่งผูกอยู่กับสัญญาอนุญาตให้บริการคลังสินค้าท่าอากาศยานภูเก็ตได้ เพราะ THAI มิได้เป็นรัฐวิสาหกิจแล้ว จึงต้องเข้าสู่กระบวนการคัดเลือกแบบเอกชน เป็นต้น